**Δημήτρης Τσεκούρας**

**[Η Λογοτεχνία είναι το αντίθετο της Τρέλας]**

|  |  |
| --- | --- |
| **ΚΕΙΜΕΝΟ**  **[1]** Προτού περάσουμε στο κυρίως θέμα μας θα ήθελα να πω δυο λόγια για τη Λογοτεχνία εν γένει. Έχουμε και λέμε λοιπόν... Ως γνωστόν, στον Κόσμο υπάρ­χει μεν το καλό, αλλά υπάρχει και το κακό. Υπάρχει το όμορ­φο, αλλά υπάρχει και το άσχημο. Υπάρχει το δίκαιο, αλλά υπάρχει και το άδικο. Και πάει λέγοντας. Όλος ο Κόσμος είναι -ανέκαθεν ήταν- δομημένος βάσει αυτής της αρχετυπικής Αρχής των πολύ συχνά δυσδιάκριτων Αντιθέτων, των αντίρροπων δυνάμεων. Και ο ρόλος της Τέχνης σε κάθε της έκφανση -ίσως λίγο παραπάνω στη Λογοτεχνία- δεν είναι άλλος παρά να παρατηρεί αυτά τα αντίθετα· όχι ακριβώς να τα κρίνει, *γιατί η Τέχνη κατ’ ουσίαν δεν είναι ένας αφ’ υψηλού δικαστής*, αλλά να τα παρατηρεί και με τη Σοφία της να τα καταγράψει δημιουργώντας έτσι ένα αέναο Μνημείο της ανθρώπινης Ψυχής.  **[2]** Ας προσπαθήσω να γίνω σαφέστερος όμως κάνοντας μια υπόθεση εργασίας με αφορμή ένα ελληνικό κείμενο. Έστω λοιπόν ότι πληροφορούμαστε σήμερα από το δια­δίκτυο ότι κάποιος έχει σκοτώσει τον Πατέρα του και έχει παντρευτεί τη Μάνα του, κι όχι μόνο αυτό, αλλά έχει κάνει μαζί της και τέσσερα παιδιά. Προφανώς όλοι μας θα φρίξουμε, όλοι μας θα πούμε φω­ναχτά ή θα σκεφτούμε σιωπηλά: Όχι, αυτά τα πράγματα δεν γίνονται! Υποθέτω πως όλοι μας θα αρχίσουμε -*χωρίς καμία απολύτως νοητική επεξεργασία* σε σχέση με το γεγονός, δηλαδή *χωρίς καμία σκέψη*-στην κα­λύτερη περίπτωση να κατακρίνουμε και στη χειρότερη να επιθυμούμε έως και τη θανάτωση αυτού του ανθρώπου ως δείγμα Δικαιοσύνης. Αυτό συμβαίνει στην «πραγματική ζωή».  **[3]** Όταν όμως αυτό το περιστατικό το βρίσκουμε στην τρα­γωδία του Σοφοκλή, κάτι μέσα μας *μετακινείται*, κάτι μέσα μας *μετατοπίζεται*. Και, όσο κι αν το θυμικό μας αναλαμβάνει και πάλι την πρώτη αντίδραση, παρ’ όλα αυτά αρχίζουμε να υποψιαζόμα­στε ότι ναι, αυτά τα πράγματα μπορεί και να γίνονται εντέλει· πράγμα που σημαίνει ότι η πρώτη θυμική μας αντίδραση αρχίζει να δίνει τη θέση της στην προσπάθεια κατανόησης αυτού του τρελού, αυτού του παρανοϊκού συμβάντος.  **[4]** Κι αυτό είναι ένα τεράστιο, κατά τη γνώμη μου, βήμα για τον ανθρώπινο Πολιτισμό, εάν ασφαλώς δεχτούμε ότι ανθρώπινος Πολιτισμός σημαίνει, πριν από οτιδήποτε άλλο, Κατανόηση, δηλαδή προσπάθεια για Εγγύτητα.  **[5]** Τι μεσολάβησε όμως και μετατοπιστήκαμε; Μεσολάβησε ο *Τρόπος του Ποιητή*, ο οποίος δεν φοβήθηκε, δεν δίστασε να περιγράφει «το τρελό»· αντίθετα, το είδε, το αποδέχτηκε και το μετουσίωσε, όχι σε κάτι «μη τρε­λό», αλλά σε «υλικό έρευνας», δηλαδή Γνώσης, μέσω των λέ­ξεων που χρησιμοποίησε, προκειμένου να μας μιλήσει γι’ αυτό.  **[6]** Κάτι τέτοιο περίπου εννοώ όταν λέω ότι η Λογοτεχνία είναι το αντίθετο της Τρέλας, ότι η Λογοτεχνία είναι ο Τό­πος εκείνος ο οποίος, μολονότι κατακλύζεται, τρέφεται και υπάρχει συχνότατα *μέσα από και μέσα σε* παράλογα πράγματα, τελικά μας εξοικειώνει με αυτά, όχι για να τα αποδεχτούμε ως λογικά, αλλά για να μας προετοιμάσει ότι είναι πολύ πιθανό να έρθουμε κάποια στιγμή αντιμέτωποι με αυτά κατά τη διάρκεια του βίου μας.  **[7]** Κι όταν αναφέρομαι στη διδακτική χρήση της Λογοτε­χνίας, πάντοτε κάτι τέτοιο έχω στο μυαλό μου, ότι δηλαδή η Λογοτεχνία, δείχνοντας στον άνθρωπο το Τρομακτικό, κάτι που στην αρχή τον τρομάζει, εν συνεχεία μπορεί να τον απομακρύνει από αυτό, γιατί, αν μη τι άλλο, η Λογοτεχνία τον προειδοποίησε για την ύπαρξή του.  **[8]** Και τον προειδοποίησε όχι άξεστα, αλλά με τον καλύτερο δυνατό τρόπο: με την *επεξεργασμένη Αφήγηση*. Η Λογοτεχνία είναι μια «παραμορφωτική» και καλειδοσκο­πική αφήγηση του Κόσμου. Κι αυτή η αφήγηση μπορεί να γίνει με ένα σωρό τρόπους: με ποίημα, με μυθιστόρημα, με διήγημα, με θεατρικό έργο... Κάθε τρόπος γραφής δεν είναι παρά μια αφήγηση.  [Δ. Τσεκούρας, «*Ο άνθρωπος που αγαπούσε πολύ τη Λογοτεχνία* του Γκούραμ Ντοτσανασβίλι ή η Λογοτεχνία είναι το αντίθετο της Τρέλας», στο: Γ. Ντοτσανασβίλι, *Ο άνθρωπος που αγαπούσε πολύ τη Λογοτεχνία*, μετάφραση - επίμετρο Σ. Τσεκούρας, εκδ. Loggia, Αθήνα 2024, σσ. 89-92] | **ΣΧΟΛΙΑ**  **[1]**  **α.** Πώς αντιλαμβάνεται ο συγγραφέας τον κόσμο και ποιος ο ρόλος της Λογοτεχνίας σε αυτόν τον κόσμο;  **[β]** Πώς καταλαβαίνεις το περιεχόμενο της φράσης «*αέναο Μνημείο της ανθρώπινης Ψυχής*»;  **[2] + [3] + [4]**  **α.** Ποιο είναι το κείμενο στο οποίο αναφέρεται ο συγγραφέας;  **β.** Πώς αντιλαμβάνεσαι τη διαφορά ανάμεσα σε όσα συμβαίνουν στη ζωή και σε αυτά που συμβαίνουν σε ένα λογοτεχνικό έργο;  **[5] + [6] + [7]**  **α**. Ποια είναι η μετατόπιση, στην οποία αναφέρεται ο συγγραφέας και πώς την εξηγεί;  **[8]**  **α.** Πώς αντιλαμβάνεσαι το περιεχόμενο της φράσης *επεξεργασμένη Αφήγηση*;  \_\_\_\_\_\_\_\_\_\_\_\_\_\_\_\_\_\_  **[0]**  **α.** Το κείμενο σε ποιο ερώτημα δίνει απάντηση, κατά τη γνώμη σου; [*Τι* ***είναι*** *η λογοτεχνία* Ή *τι* ***κάνει*** *η λογοτεχνία*;]  **β.** Με ποια σημεία του κειμένου συμφωνείς; Γιατί;  **[γ]** Ποια σημεία είναι αυτά που θα ήθελες να συζητήσεις; Γιατί; |